ཉེ་ཆར་ས་རྭ་མཐོ་སློབ་ནས་སློབ་མཐར་ཕྱིན་པའི་རྩོམ་པ་པོ་ཀརྨ་རྣམ་དག་ལགས་ཀྱིས་རང་ཉིད་ཀྱི་སྒེར་དེབ་ཐོག་མ་ན་ཟུག་གི་གཏིང་།ཞེས་པ་དེ་པར་སྐྲུན་དང་འགྲེམ་སྤེལ་བྱས་ཡོད་པ་རེད།རྩོམ་པ་པོས་རྩོམ་དེབ་དེ་ངོ་སྤྲོད་བྱས་པའི་ནང་དུ་ན་ཟུག་གི་གཏིང་།ཞེས་པའི་བདག་གི་སྙན་དེབ་ཆུང་ཆུང་འདི་དེ་རིང་མི་ཡུལ་འབྱོར་ཞིང་སྙིང་ཉེ་བའི་ཀློག་པ་པོ་རྣམ་པའི་སྤྱན་ལམ་དུ་ཕུལ་ཐུབ་སོང་།འདི་ལ་ནང་གསེས་ཚན་པ་ལྔས་གྲུབ་ཡོད་ལ།ལུས་ནི་ཚིགས་སུ་བཅད་པ་རྐྱང་རྐྱང་ཡིན།བརྗོད་བྱ་ནི།རྒྱང་རིང་ལ་བསྐུར་བའི་འཕྲིན་པ།རྗེས་དྲན།འཆར་ཡན་གྱིས་བྲིས་པ།དྲན་གདུང་།དགའ་དུང་།བརྩེ་དུང་སྟེ།མདོར་ན་ན་ཟུག་རྐྱང་ལས་གྲུབ་པའམ།ན་ཟུག་འབའ་ཞིག་གིས་ཚོས་པའི་ཡིག་ཚོགས་འགའ་ཞིག་སྤུངས་ཡོད།དྲང་མོ་ཞུས་ན་འདི་དག་སྙན་ངག་ཅིག་གི་ངོ་བོར་འགྲོ་ཡི་ཡོད་མེད་ང་རང་གིས་ཀྱང་རྟོགས་མེད།གང་ལྟར།ལྡེབ་ངོས་ཙམ་གྱིས་གྲུབ་པའི་དེབ་ཆུང་ཞིག་ཡིན།ཞེས་བཀོད་ཡོད་པ་རེད།ཀརྨ་རྣམ་དག་ལགས་ནི།སྡེ་དགེ་འཇོ་མདའ་སིད་མདའ་རུ་སྐྱེས་ཤིང་།བཙན་བྱོལ་དུ་འབྱོར་ནས་མཐོ་རིམ་སློབ་སྦྱོང་བྱས།དེ་བཞིན་ཉེ་ཆར་ས་རྭ་མཐོ་སློབ་ནས་སློབ་མཐར་ཕྱིན་ཞིང་།ནམ་རྒྱུན་དུ་རྩོམ་ཡིག་སྣ་མང་སྤེལ་མཁན་གྱི་གཞོན་སྐྱེས་རྩོམ་པ་པོ་ཞིག་ཡིན་པ་དང་།ཁོང་གིས་ད་བར་རྩོམ་ཡིག་འགྲན་རྩོད་རིམ་པའི་ནང་གཟེངས་རྟགས་བྱ་དགའ་ཐེངས་མང་བླངས་ཡོད་པ་རེད།༼འདྲ་པར་འདི་ནི་ན་ཟུག་གི་གཏིང་ཞེས་པའི་རྩོམ་པ་ཀརྨ་རྣམ་དག་དང་།ཁོང་གི་སྤུན་ཚངས་སར་ལགས་གཉིས་རེད།ཁོང་གཉིས་ཆ་འདི་ལོར་ས་རྭ་མཐོ་སློབ་ནས་སློབ་མཐར་ཕྱིན་ཡོད་པར་དགའ་བསུ་དང་འཚམས་འདྲི་ཞུ།༽